Luuleprõmm

Luuleprõmm (inglise poetry slam) on luulevõistlus, kus autorid ise esitavad oma loomingut. Parima luuletaja väljaselgitamine toimub publiku osalusel. Enamasti hinnatakse kümnepallisüsteemis, sealjuures mängib rolli nii luule sisu kui ka esitus. Igale võistlejale on antud kindlalt piiritletud esinemisaeg, mille jooksul oma luulet esitada. Viimases voorus hinnatakse esinejaid tihtilugu mitte enam punktisüsteemi, vaid publiku aplausi valjuse järgi.

Ajalugu

Võistlusformaadi algatajaks peetakse Marc Smithi, kes korraldas 1984. aasta novembris Chicago salongis Get Me High esimese sellise võistluse. 1986. aasta juulis kolis Slam üle Green Milli džässiklubisse. Esimene USA üleriigiline Poetry Slam leidis aset 1990. aastal San Franciscos.Aptowicz, Cristin O'Keefe. (2008). Words in Your Face: A Guided Tour Through Twenty Years of the New York City Poetry Slam. Soft Skull Press. "Chapter Six: Playing Nice; The First National Poetry Slam" Page 45. .

Nüüdseks on taoline luulevõistluse vorm levinud üle kogu maailma ning neid korraldatakse ka riikidevaheliselt.

Eesti

Esimesed näitlikud luuleprõmmu võistlused toimusid Eestis 2004. aastal: Tallinnas 17. novembril ja Tallinnas 18. novembril. Tallinnas esinesid Eesti autorid (Jürgen Rooste, Triin Soomets, Jan Kaus, Asko Künnap) koos saksakeelsete luuletajatega (Wehwalt Koslovsky, Toby Hoffmann, Jan Off, Etrit Hasler), Tartus oli igaüks enda eest välja ning kaasatud olid ka USA autorid (Milo Martin, Ben Porter Lewis). Aasta varem avaldas näitlike lavaluulevõistluste korraldaja Aija Sakova ajalehes Sirp ülevaate poetry slam'i olemusest. 

Regulaarselt on luuleprõmmuvõistlust korraldatud 2005. aastast, kui see sai Jürgen Rooste eestvedamisel osaks kirjandusfestivalist Sotsia, hiljem HeadRead. Tartus on regulaarsed luuleprõmmud toimunud alates 2009. aastast Jaan Luulur Malini eestvedamisel ning alates 2017. aastast Sirel Heinloo ja Toomas Leppiku eestvedamisel. Traditsiooniliselt toimuvad kevaditi Eesti linnades eelvoorud, mille võitjad pääsevad edasi Tallinnas toimuvasse lõppvooru.

Poetry slam formaadi algataja Marc Smith külastas 2018. aastal ka Tartut, kus esitas oma loomingut.

Võistluse tüübid
Lisaks tavalisele võistlusformaadile võib lisatud olla ka kitsendavaid kriteeriume. Sel juhul peavad kõik esinejad arvestama spetsiaalse teema, žanri või mõne muu formaalse kitsendusega. Kitsendusi võib olla nii esinejate soo, vanuse, kindlasse gruppi kuuluvuse kui ka kõige muu järgi. Näiteks Rootsis korraldavatel "kolmevõistluse" prõmmudel astuvad korraga lavale luuletaja, muusik ja tantsija.

 Viited 

Välislingid
 Luuleprõmmu koduleht
 Esimese poetry slam võistluse tekstid ajalehes Sirp. Uuemat saksa luulet

Kategooria:Luule
Kategooria:Võistlused